als_Latn dik_Latn sag_Latn
(konica.al) – Veprimet e institucioneve të Kosovës duket se kanë frenuar valën e ekstremizmit fetar në vend. Sipas një hulumtimi të Konica.al, vendimtare për këtë ishte arrestimi i mbi njëqind personave, në mesin e të cilëve edhe imamë të njohur, si dhe miratimi i ligjit që ndalon pjesëmarrjen në luftërat e huaja në mars të vitit 2015.
Prej vitit 2014, kur lufta e Sirisë mori një dimension të ri të përfshirjes së xhihadistëve nga mbarë bota në radhët e të ashtuquajturit Shtet Islamik, Kosova është përmendur rregullisht si një nga vendet me më së shumti vullnetarë në raport me popullatën e saj.
Sipas një raporti, në mesin e 22 shteteve perëndimore që kanë kontribuar me vullnetarë në organizatat terroriste në Siri dhe Irak, Kosova renditet në vendin e tetë me 232 raste të konfirmuara (shifër kjo që i referohet periudhës deri në janar të vitit 2015).
Shifra bëhet alarmante kur kihet parasysh se Kosova ka pasur 125 luftëtarë për frymë, duke u renditur e para në mesin e 22 vendeve të listuara, e pasuar nga Bosnja, Belgjika dhe Shqipëria.
Institucionet e Kosovës kanë arrestuar më shumë se 80 persona nën dyshimet se janë përfshirë në veprime ose organizata terroriste, prej të cilëve më shumë se 60 për qind janë liruar ose janë në arrest shtëpie.
Kështu, në korrik të vitit të kaluar, drejtësia kosovare ka dënuar me 47 vite heqje lirie pesë persona nga i ashtuquajturi ‘Grupi i Badovcit’, të cilët u gjetën fajtor për përgatitjen e veprave terroriste me ikonografinë e ISIS-it. Edhe imami Zekerija Qazimi u dënua me 10 vjet heqje lirie pasi i njëjti u gjet fajtor për rekrutim në organizatat terroriste dhe nxitje të urrejtjes në vend.
Procese të tjera gjyqësore ende nuk e kanë dhënë verdiktin e tyre përfundimtar. Nga një grup prej 32 të akuzuarish për vepra penale që ndërlidhen me terrorizmin, vetëm 18 kanë pranuar fajësinë. Rreth 35 të dyshuar të tjerë gëzojnë masa më të lehta të sigurisë, si arrest shtëpiak apo detyrim për t’u paraqitur në stacionin policor.
Derisa institucionet e Kosovës nuk kanë evidenca se gjatë vitit të kaluar ka pasur raste të vullnetarëve për në Siri e Irak, reagimi i vonuar ka pasur epilog tragjik për një numër të rinjsh nga Kosova.
Sipas të dhënave të Ministrisë së Punëve të Brendshme, 314 qytetarë të Kosovës kanë shkuar në një mënyrë ose tjetër në Siri, prej të cilëve 70 janë rreshtuar si luftëtarë aktivë. Në mesin e të ikurve në Siri dhe Irak janë evidentuar 38 femra dhe 27 fëmijë. Prej vitit 2013 e deri më tash, institucionet e Kosovës kanë evidentuar 57 raste të qytetarëve të vrarë në Siri.
Të njëjtat të dhëna saktësojnë se Policia e Kosovës ka nisur hetime ndaj 199 personave, ndërkohë që ka arrestuar 102 persona, prej të cilëve janë dënuar vetëm 34 prej tyre.
Bashkësia Islame e Kosovës, nxitëse apo frenuese e ikjeve në Siri?
Studiuesit rendisin një varg shkaqesh që i shtyjnë qytetarët e Kosovës drejt përfshirjes në luftërat e huaja. Një nga pistat kryesore, sipas mendimit të ekspertëve, është shkalla e lartë e varfërisë që i bën të rinjtë më vulnerabël ndaj radikalizmit.
Duke shfletuar të dhënat e institucioneve të sigurisë në Kosovë del që zonat e varfra si Drenica, Mitrovica, Anamorava e Kaçaniku kanë pasur numrin më të lartë të vullnetarëve në radhët e ISIS-it dhe Al Nusra-s.
Prej kur dukuria e ikjeve u bë alarmante, jo rrallëherë është vënë në pikëpyetje roli i Bashkësisë Islame të Kosovës (BIK).
Fjala bie, BIK në korrik të vitit 2012 kishte detyruar afro 800 imamë gjithandej Kosovës që të ligjëronin për ‘vlerat e tokës së Shamit’.
Kjo thirrje përmbante edhe elemente nxitëse, të tilla si ‘Toka e Shamit është tokë e bekuar’, ‘Shami është toka e përzgjedhur e Allahut’, ‘Melekët e Allahut i kanë shtrirë krahët e tyre mbi Sham’, ‘Shtylla e fesë është e vendosur në Sham’, ‘Besimtarët e Shamit qëndrojnë stoik në Fe’, ‘Damasku do të jetë fortifikatë e besimtarëve në kohët e fundit’.
Ndaj drejtuesve të BIK-ut nuk janë nismuar asnjëherë masa hetimore pavarësisht se disa nga të akuzuarit për terrorizëm në fjalën e tyre para gjykatave kanë përmendur pikërisht thirrjen e BIK-ut.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn